**Beszámoló**

**a Tevékenység-menedzsment és Logisztika Tanszék által**

**a Kutatók éjszakáján szervezett**

**„**[**Logisztikai és gazdasági folyamatok szimulációs modellezése**](http://www.kutatokejszakaja.hu/2017/esemenynaptar/esemeny.php?id=5922&menu_id=4)**”**

**című programról**

A Tevékenység-menedzsment és Logisztika Tanszék gyakorlati, illetve virtuális szimulációval egyaránt készült az eseményre. A feldolgozott és bemutatott szituációkat az alapvető, ellátási láncból jól ismert, hétköznapi munkafolyamatok szolgáltatták.

Első esetpéldánk a mezőgazdasági munkagép szakaszos működésére hívta fel a figyelmet, amely szimuláció az adott mezőgazdasági munkagép tárolókapacitásának problémáit szemléltette. Pontosabban, a betakarítás közben a munkagép tárolóegysége hamar megtelt és ennek gyakori kiürítésére kényszerült.

A második esetpéldánkban egy raktári működéshez szükséges személyzeti állomány optimális kialakítása volt a feladat. A részvevők a raktár különböző munkaállomásain dolgozók létszámát változtathatták, mindezt az áru mennyiségének és az idő múlásának függvényében. A cél az optimális kapacitás kialakítása, továbbá a kapacitás-kihasználtság elérése volt.

A harmadik esetpélda a raktárak földrajzi elhelyezését és az ebből fakadó leggazdaságosabb szállítási útvonalak megtalálását tűzte ki célul. Ebben a szimulációban jól látható volt, hogy pontosan hol és milyen logisztikai központ (elosztó/központi) kialakítása lenne indokolt.

Végül, de nem utolsó sorban az ellátási lánc szimulációjára került sor. A feladat bemutatta az információ áramlás fontosságát az ellátási lánc szereplői között, amely csökkentheti az ostorcsapás effektus negatív hatásait. Ezt az esetpéldát mind virtuális, mind valós környezetben bemutattuk a Kutatók Éjszakájára látogatóknak.

A logisztikai és gazdasági folyamatok szimulációs modellezés során megtapasztalták, hogy hogyan lehet különböző folyamatokat optimalizálni, milyen nehézségek és megoldások léphetnek fel az ellátási lánc tagjai számára.

Gödöllő, 2017. október 2.

